Daqs li kieku kien l-aktar ħabib li miegħu għandi kompliċità raffinata, dalgħodu l-Facebook infurmani li tfaċċat kanzunetta ġdida tat-tant għażiż Max Gazzè. Wiċċi jieħu l-ħajja! Ara mn'alla hemm il- 'get notifications' jew 'know first' għax ma taħrablix waħda. Bħalissa s-1:30 ta' filgħodu u ma nistax nieqaf nisma dan ir-rakkont ta' raġel li spiċċa ħareġ ta' ċuċ grazzi għal mara li xtaq iħobb. Kultant ikolli bżonn naqta' ftit mill-femminiżmu ta' Consoli u għal daqshekk Gazzè jpatti; hekk sewwa u xieraq f'ġieh il-bilanċ! Gazzè huwa ġenju fejn jidħol dak li nsejjaħlu 'sarkażmu mużikali'. It-traġedja ta' dan il-persunaġġ li spiċċa jiġġieled ma vuċijiet iżeffnu f'rasu u jikkontempla jtemm ħajtu (u hawn xejn ġdid) hija rrakkuntata f'kanzunetta pseudo-allegra li titolbok tqum minn bilqegħda u tintefa tiżfen sakemm tgħejja. Nota wara nota, tiżfen, sakemm fl-aħħar, hekk kif jaqa' is-silenzju, jew jispiċċa l-kafé, bħal qisek tirrealiżża kif l-artist tmejjel bik jew kif int tant aljenat li sfajt imċewweċ ukoll; appuntu bħall-persunaġġ! Maaaa kemm hu ġenjali Gazzè! Minjaf kemm għad iridu jiżfnu mijiet għan-noti ta' din il-ġrajja mbikkma. Minjaf fosthom kemm nies li appuntu kienu kaġun ta' tant uġiegħ fuq ħaddieħor. Fi ġranet bħal-llum, niftakar meta ltqajt ma' Max ġewwa Dar il-Mediterran u l-għada bħal fl-aqwa ħrafa ġewwa Triq ir-Repubblika quddiem l-ATM tal-Bank of Valletta. L-ispirazzjoni li jimlili ruħi biha dan l-artist hija xi ħaġa li diffiċli niddeskrivi. Klassi għalih li tassew ftit iħabbuha magħha! U issa, bħal tifel quddiem tal-ġelat iħawwarlu tazza, nistenna bi ħġari t-tnedija tal-album il-ġdid tiegħu. Uffiċċjalment u bi pjaċir immens, niftħu s-siparju għal darb' oħra fuq staġun ieħor ta' mużika mill-'poeta minuri'!